b'\n_START_ARTICLE_\nPlju\xc4\x8dnica\n_START_SECTION_\nVzrok\n_START_PARAGRAPH_\nPlju\xc4\x8dnica je v prvi vrsti posledica oku\xc5\xbeenja z bakterijami ali virusi, manj pogosto z glivicami ali zajedavci. \xc4\x8ceprav obstaja dokazano ve\xc4\x8d kot 100 razli\xc4\x8dnih ku\xc5\xbenih sevov, so za ve\xc4\x8dino primerov odgovorni le nekateri med njimi. Do me\xc5\xa1anih oku\xc5\xbeb tako z virusi kot z bakterijami lahko pride pri 45\xc2\xa0% oku\xc5\xbeb pri otrocih in pri 15\xc2\xa0% oku\xc5\xbeb pri odraslih. Povzro\xc4\x8ditelja kljub skrbnemu testiranju ni mogo\xc4\x8de dolo\xc4\x8diti v pribli\xc5\xbeno polovici primerov._NEWLINE_Izraz plju\xc4\x8dnica se v\xc4\x8dasih splo\xc5\xa1neje uporablja za katero koli obolenje, ki je posledica vnetja plju\xc4\x8d (ki ga povzro\xc4\x8dijo na primer avtoimunske bolezni, kemi\xc4\x8dne opekline ali u\xc4\x8dinkovanje zdravila); za te vrste vnetja je primernej\xc5\xa1e ime pnevmonitis. _NEWLINE_Pogoji in dejavniki tveganja, ki zvi\xc5\xa1ujejo nagnjenost k plju\xc4\x8dnici, so med drugim kajenje, imunska pomanjkljivost, alkoholizem, kroni\xc4\x8dna obstruktivna plju\xc4\x8dna bolezen, astma, kroni\xc4\x8dna ledvi\xc4\x8dna bolezen in bolezni jeter. Jemanje zdravil, ki zbijajo kislino - kot so zaviralci protonske \xc4\x8drpalke ali zaviralci H2 -, je povezano s pove\xc4\x8danim tveganjem za plju\xc4\x8dnico. Tveganje se tudi pove\xc4\x8da v starosti.\n_START_SECTION_\nMehanizmi\n_START_PARAGRAPH_\nPlju\xc4\x8dnica se pogosto za\xc4\x8denja kot oku\xc5\xbeba zgornjega dihalnega trakta, ki se pomika v spodnji del dihal.\n_START_SECTION_\nVirusi\n_START_PARAGRAPH_\nVirusi lahko pridejo v plju\xc4\x8da po \xc5\xa1tevilnih razli\xc4\x8dnih poteh. Respiratorni sincicijski virus zaide v telo, ker se ljudje dotikajo onesna\xc5\xbeenih predmetov, nato pa svojih o\xc4\x8di ali nosa. Do infekcij z virusom pride tudi prek kontaminiranih kapljic v zraku, ki se vdihavajo skozi usta ali nos. Ko so enkrat v zgornjih dihalih, lahko virusi najdejo svojo pot v plju\xc4\x8da, kjer se lotijo celic v prevleki dihalnih poti, alveol, ali plju\xc4\x8dnega parenhima. Nekateri virusi, kot sta virus o\xc5\xa1pic in herpes simplex, lahko pridejo v plju\xc4\x8da preko krvi. Invazija v plju\xc4\x8da lahko povzro\xc4\x8di razli\xc4\x8dno resne stopnje celi\xc4\x8dne smrti. Ko se imunski sistem odzove na oku\xc5\xbebo, lahko pride do dodatne okvare plju\xc4\x8d. Predvsem bele krvni\xc4\x8dke, v glavnem enojedrne celice povzro\xc4\x8dajo vnetje. Poleg \xc5\xa1kode na plju\xc4\x8dih mnogi virusi hkrati vplivajo na druge organe in s tem motijo \xe2\x80\x8b\xe2\x80\x8bdruge funkcije telesa. Virusi tudi lahko povzro\xc4\x8dijo, da je telo dovzetnej\xc5\xa1e za bakterijske oku\xc5\xbebe; na ta na\xc4\x8din lahko pride do bakterijske plju\xc4\x8dnice kot so-obolenja.\n_START_SECTION_\nBakterije\n_START_PARAGRAPH_\nVe\xc4\x8dina bakterij pride v plju\xc4\x8da preko drobne aspiracije organizmov, ki bivajo v grlu ali nosu. Pri polovici normalnih ljudi prihaja med spanjem do tovrstnega vdihavanja. Grlo vedno vsebuje bakterije, vendar vrste, ki so lahko da nalezljive, v njem bivajo samo v dolo\xc4\x8denih obdobjih in pod dolo\xc4\x8denimi pogoji. Manj\xc5\xa1i del bakterijskih vrst, kot sta Mycobacterium tuberculosis in Legionella pneumophila, pride v plju\xc4\x8da preko kontaminiranih kapljic v zraku. Bakterije se lahko \xc5\xa1irijo tudi preko krvi. Ko so enkrat v plju\xc4\x8dih, bakterije lahko zasedejo prostore med celicami in med alveoli, kjer jih makrofagi in nevtrofilci (obrambne bele krvni\xc4\x8dke) sku\xc5\xa1ajo onemogo\xc4\x8diti.  Nevtrofilci tudi spro\xc5\xa1\xc4\x8dajo citokine, ki spro\xc5\xbeijo splo\xc5\xa1no aktivacijo imunskega sistema. To vodi do povi\xc5\xa1ane telesne temperature, tresavic in utrujenosti, ki so obi\xc4\x8dajni znaki bakterijske plju\xc4\x8dnice. Nevtrofilci, bakterije in teko\xc4\x8dine iz okoljnih krvnih \xc5\xbeil napolnijo alveole, kar se jasno odra\xc5\xbea na rentgenskih slikah prsnega ko\xc5\xa1a.\n_START_SECTION_\nFizi\xc4\x8dni pregled\n_START_PARAGRAPH_\nFizi\xc4\x8dni pregled lahko v\xc4\x8dasih odkrije nizek krvni tlak, visok sr\xc4\x8dni utrip, ali nizko nasi\xc4\x8denost s kisikom. Hitrost dihanja je lahko da nad normalo, do zvi\xc5\xa1anja lahko pride dan ali dva pred drugimi znaki. Pri pregledu je lahko da prsni ko\xc5\xa1 videti normalen, vendar je lahko da videti skr\xc4\x8denje ko\xc5\xa1a na prizadeti strani. Ostri zvoki iz ve\xc4\x8djih dihalnih poti, do katerih pride zaradi vnetja plju\xc4\x8d, tako imenovano bronhialno dihanje, je mogo\xc4\x8de zaznati ob avskultaciji s stetoskopom. Na prizadetem obmo\xc4\x8dju je sli\xc5\xa1ati med vdihom hrope\xc4\x8de zvoke.  Perkusija je lahko da sli\xc5\xa1ati topo na prizadetih delih plju\xc4\x8d; pove\xc4\x8dana, ne pa zni\xc5\xbeana zvo\xc4\x8dna resonanca razlikuje plju\xc4\x8dnico od plevralnega izliva.\n_START_SECTION_\nSlikanje\n_START_PARAGRAPH_\nRentgenska slika prsnega ko\xc5\xa1a je pogosten diagnosti\xc4\x8den pripomo\xc4\x8dek. Pri ljudeh z blago obliko bolezni je slikanje nujno le pri primerih, kjer lahko pride do zapletov, kjer z zdravljenjem ne pride do izbolj\xc5\xa1anja, ali kjer vzrok za obolenje ni jasen.  \xc4\x8ce je oseba tako bolna, da potrebuje hospitalizacijo, se priporo\xc4\x8da rentgensko slikanje prsnega ko\xc5\xa1a. Ugotovitve ne ustrezajo vedno resnosti bolezni in ne morejo zanesljivo razlo\xc4\x8diti med bakterijskimi in virusnimi oku\xc5\xbebami._NEWLINE_Rentgenske slike plju\xc4\x8dnice se lahko razvrstijo kot lobarna plju\xc4\x8dnica, bronhopnevmonija (znana tudi kot lobularna plju\xc4\x8dnica), in intersticijska plju\xc4\x8dnica. Plju\xc4\x8dnica, katere vzrok so bakterije iz doma\xc4\x8dega okolja, klasi\xc4\x8dno ka\xc5\xbee zdruznjenje plju\xc4\x8d v enem od plju\xc4\x8dnih re\xc5\xbenjev; znana je pod imenom lobarna plju\xc4\x8dnica. Vendar pa se izvidi med seboj lahko razlikujejo in drugi vzorci so pri drugih vrstah plju\xc4\x8dnice pogosti. Aspiracijska plju\xc4\x8dnica lahko ka\xc5\xbee bilateralna motna mesta predvsem v temeljih plju\xc4\x8d in na desni strani. Rentgenski posnetki virusne plju\xc4\x8dnice so lahko videti normalni, lahko so napihnjeni, s krpastimi obmo\xc4\x8dji bilateralno, ali pa ka\xc5\xbeejo sliko, ki je podobna bakterijski plju\xc4\x8dnici z lobarno konsolidacijo. Radiolo\xc5\xa1ki znaki v zgodnjih fazah bolezni lahko da niso prisotni, zlasti v prisotnosti dehidracije, ali pa jih je te\xc5\xbeko interpretirati, \xc4\x8de gre za debelo osebo ali bolnika z anamnezo bolezni plju\xc4\x8d. CT skeniranje lahko v nejasnih primerih nudi dodatne informacije.\n_START_SECTION_\nMikrobiologija\n_START_PARAGRAPH_\nUgotavljati povzro\xc4\x8ditelja pri bolnikih, ki se zdravijo v doma\xc4\x8dem okolju, stro\xc5\xa1kovno ni u\xc4\x8dinkovito in obi\xc4\x8dajno na potek zdravljenja ne vpliva.  Za ljudi, ki se ne odzivajo na zdravljenje, je treba vzeti v obzir kulturo izpljunka; pri osebah s kroni\xc4\x8dnim produktivnim ka\xc5\xa1ljem je treba opraviti kulturo za Mycobacterium tuberculosis. Testiranje za druge konkretne organizme iz razlogov javnega zdravja priporo\xc4\x8dajo ob epidemijah. Pri bolnikih, ki so zaradi hude oblike bolezni pripeljani v bolni\xc5\xa1nico, se poleg kulture izpljunka tudi svetuje kulturo krvi, ter testiranje urina na antigene za Legionello in Streptococcus. Virusne oku\xc5\xbebe se lahko potrdijo z dokazom prisotnosti virusa ali njegovih antigenov v kulturi ali z veri\xc5\xbeno reakcijo s polimerazo (PCR); obstajajo tudi druge metode. Povzro\xc4\x8ditelj se z rutinskimi mikrobiolo\xc5\xa1kimi testi dolo\xc4\x8di le v 15\xc2\xa0% primerov.\n_START_SECTION_\nTipi\xc4\x8dne in atipi\xc4\x8dne plju\xc4\x8dnice\n_START_PARAGRAPH_\nGlede na izra\xc5\xbeenost simptomov in znakov, ki naj bi napovedovali povzro\xc4\x8ditelja, so plju\xc4\x8dnice neko\xc4\x8d delili na tipi\xc4\x8dne in atipi\xc4\x8dne, vendar pa dokazi niso podprli te delitve._NEWLINE_Atipi\xc4\x8dna plju\xc4\x8dnica je klini\xc4\x8dno nezna\xc4\x8dilna plju\xc4\x8dnica, ki jo najpogosteje povzro\xc4\x8dijo mikoplazme vrste Mycoplasma pneumoniae in tudi drugi mikroorganizmi kot npr. Chlamydia pneumoniae, Chlamydia psittaci, Legionella pneumophila, Coxiella burnetii, respiratorni sincicijski virus, virusi influence, adenovirusi, virus noric, coxsackievirusi, virus herpesa simpleksa, citomegalovirus, virus Hantaan in koronavirusi. Pri tipi\xc4\x8dni plju\xc4\x8dnici gre za zna\xc4\x8dilno klini\xc4\x8dno sliko z nenadnim nastopom, visoko vro\xc4\x8dino, produktivnim ka\xc5\xa1ljem, bole\xc4\x8dino v prsih, levkocitozo ... Barvanje po Gramu je pozitivno na bakterijskega povzro\xc4\x8ditelja. Pogosti povzro\xc4\x8ditelji so Streptococcus pneumoniae, S. pyogenes in H. influenzae.\n_START_SECTION_\nDiferencialna diagnoza\n_START_PARAGRAPH_\n\xc5\xa0tevilni bolezni lahko ka\xc5\xbeejo plju\xc4\x8dnici podobne znake in simptome: kroni\xc4\x8dna obstruktivna plju\xc4\x8dna bolezen (COPD), astma, plju\xc4\x8dni edem, bronhiektazija, plju\xc4\x8dni rak in plju\xc4\x8dna embolija. Druga\xc4\x8de kot pri plju\xc4\x8dnici astmo in KOPB obi\xc4\x8dajno spremlja sopenje, plju\xc4\x8dni edem ka\xc5\xbee nenormalen elektrokardiogram, znak za raka in bronhiektazijo je dolgotrajno ka\xc5\xa1ljanje, plju\xc4\x8dna embolija pa se javi z akutnim izbruhom ostre bole\xc4\x8dine v prsih in zasoplostjo.\n_START_SECTION_\nPrepre\xc4\x8devanje\n_START_PARAGRAPH_\nPrepre\xc4\x8devanje vklju\xc4\x8duje med drugim cepljenje, okoljske ukrepe in ustrezno zdravljenje drugih zdravstvenih te\xc5\xbeav. Verjetno je, da bi bilo mogo\xc4\x8de smrtnost med otroki zmanj\xc5\xa1ati za 400.000, ko bi se globalno uvedli ustrezni za\xc5\xa1\xc4\x8ditni ukrepi; ko bi bilo po vsem svetu na voljo ustrezno zdravljenje, bi lahko zmanj\xc5\xa1ali \xc5\xa1tevilo smrti med otroci za nadaljnjih 600.000.\n_START_SECTION_\nCepljenje\n_START_PARAGRAPH_\nCepljenje varuje pred nekaterimi plju\xc4\x8dnicami bakterijskega in virusnega izvora, tako pri otrocih kot pri odraslih. Cepivo proti gripi je omejeno u\xc4\x8dinkovito proti virusom gripe A in B. Center za nadzor in prepre\xc4\x8devanje bolezni (CDC) priporo\xc4\x8da letno cepljenje vsem osebam, starim najmanj 6 mescev. Imunizacija zdravstvenega osebja zmanj\xc5\xa1a tveganje za virusne plju\xc4\x8dnice med njihovimi pacienti. Ko pride do izbruhov gripe, lahko zdravila, kot so amantadin ali rimantadin, pomagajo prepre\xc4\x8diti obolenje. Ali sta zanamivir ali oseltamivir je u\xc4\x8dinkovita, ni znano, ker podjetje, ki izdeluje oseltamivir, javnosti za neodvisno analizo ni omogo\xc4\x8dilo dostopa do testnih rezultatov._NEWLINE_Za cepljenje proti Haemophilus influenzae in Streptococcus pneumoniae obstajajo dobri dokazi v podporo za uporabo cepiva. Cepljenje otrok proti Streptococcus pneumoniae je zni\xc5\xbealo pogostnost teh oku\xc5\xbeb pri odraslih, saj se odrasli pogosto oku\xc5\xbeijo pri otrocih. Cepivo za Streptococcus pneumoniae je na voljo za odrasle; dokazano je, da zmanj\xc5\xa1a tveganje za invazivno pnevmokokno bolezen. Druga cepiva, ki dokazano \xc5\xa1\xc4\x8ditijo pred plju\xc4\x8dnico, so med drugim cepiva proti oslovskemu ka\xc5\xa1lju, noricam in o\xc5\xa1picam.\n_START_SECTION_\nDrugo\n_START_PARAGRAPH_\nPriporo\xc4\x8da se prenehati s kajenjem in zmanj\xc5\xa1ati onesna\xc5\xbeevanje zraka v bivalnih prostorih, do katerega prihaja zaradi kuhanja z lesom ali gnojem.  Zdi se, da je kajenje najve\xc4\x8dji posamezni dejavnik tveganja za pnevmokokne plju\xc4\x8dnice pri druga\xc4\x8de zdravih odraslih ljudeh. \xc4\x8ciste roke in ka\xc5\xa1ljanje v rokav sta lahko tudi u\xc4\x8dinkovita za\xc5\xa1\xc4\x8ditna ukrepa. No\xc5\xa1nja kirur\xc5\xa1ke maske lahko prepre\xc4\x8duje prenos bolezni._NEWLINE_Ustrezno zdravljenje osnovne bolezni (npr. HIV / AIDS, sladkorna bolezen in nedohranjenost), lahko zmanj\xc5\xa1a tveganje za plju\xc4\x8dnico.   Pri otrocih pod 6 mesecev starosti, ekskluzivno dojenje zmanj\xc5\xa1uje tako tveganje, kot tudi resnost bolezni. Pri ljudeh s HIV / AIDS, katerih \xc5\xa1tevilo celic CD4 je pod 200 celic/uL antibiotik trimetoprim/sulfametoksazol zmanj\xc5\xa1a tveganje za Pneumocystis pneumonia in lahko da pomaga prepre\xc4\x8diti obolenje pri imunokomprimitiranih osebah, ki nimajo HIV._NEWLINE_Testiranje nose\xc4\x8dnic na B Streptococcus in Chlamydia trachomatis in po potrebi jemanje antibiotikov zmanj\xc5\xa1uje verjetnost plju\xc4\x8dnice pri dojen\xc4\x8dkih;  preventivni ukrepi za prenos virusa HIV z matere na otroka so lahko tudi u\xc4\x8dinkoviti. Za odsesavanje ust in grla dojen\xc4\x8dkov s plodovnico, obarvano z mekonijo, ni bilo ugotovljeno, da bi zmanj\xc5\xa1alo verjetnost za aspiracijsko plju\xc4\x8dnico; postopek lahko povzro\xc4\x8di morebitno \xc5\xa1kodo, tako da se v ve\xc4\x8dini primerov tega postopka ne priporo\xc4\x8da. Pri \xc5\xa1ibkih starej\xc5\xa1ih osebah dobra oralna higiena lahko zni\xc5\xbea tveganje za aspiracijsko plju\xc4\x8dnico. Dodajanje cinka pri otrocih, starih od 2 mesecev do pet let, se zdi da zmanj\xc5\xa1anje verjetnost za plju\xc4\x8dnico.\n_START_SECTION_\nBakterije\n_START_PARAGRAPH_\nAntibiotiki pri primerih bakterijske plju\xc4\x8dnice izbolj\xc5\xa1ajo izid. Izbira antibiotika je sprva odvisna od zna\xc4\x8dilnosti prizadete osebe, kot so starost, zdravstveno ozadje in mesto oku\xc5\xbebe. V Veliki Britaniji priporo\xc4\x8dajo pri izvenbolni\xc5\xa1ni\xc4\x8dno pridobljenih plju\xc4\x8dnicah kot prvi korak empiri\xc4\x8dno zdravljenje z amoksicilinom, alternativno z doksiciklinom ali klaritromicinom. V Severni Ameriki, kjer so "netipi\xc4\x8dne" oblike izvenbolni\xc5\xa1ni\xc4\x8dno pridobljene plju\xc4\x8dnice pogostej\xc5\xa1e, so makrolidi (kot sta azitromicin ali eritromicin) in doksiciklin zamenjali amoksicilin kot prvi korak pri ambulantnem zdravljenju odraslih.  Pri otrocih z la\xc5\xbejimi ali zmernimi simptomi je amoksicilin \xc5\xa1e dalje prva izbira. Uporaba fluorokinolonov v nezapletenih primerih se \xe2\x80\x93 glede na to, da kake ve\xc4\x8dje klini\xc4\x8dne koristi od njih ni \xe2\x80\x93 zaradi nevarnosti stranskih u\xc4\x8dinkov in tveganja odpornosti pri bakterijah odsvetuje.  Zdravljenje obi\xc4\x8dajno traja sedem do deset dni, vendar postaja jasno, da so kraj\xc5\xa1a zdravljenja (od tri do pet dni) podobno u\xc4\x8dinkovita. Za bolni\xc5\xa1ni\xc4\x8dno pridobljeno plju\xc4\x8dnico se priporo\xc4\x8dajo antibiotiki tretje in \xc4\x8detrte generacije \xe2\x80\x93 cefalosporini, karbapenemi, fluorokinoloni, aminoglikozidi in vankomicin. Ti antibiotiki se pogosto dajejo intravensko in v kombinaciji. Pri bolnikih, ki se zdravijo v bolni\xc5\xa1nici, zna\xc5\xa1a izbolj\xc5\xa1anje z za\xc4\x8detnimi antibiotiki ve\xc4\x8d kot 90\xc2\xa0%.\n_START_SECTION_\nVirusi\n_START_PARAGRAPH_\nInhibitorji nevraminidaze, se lahko uporabljajo za zdravljenje virusne plju\xc4\x8dnice, ki jo povzro\xc4\x8dajo virusi influence (gripa A in gripa B). Za druge povzro\xc4\x8ditelje izven bolnice pridobljene virusne plju\xc4\x8dnice, kot so SARS koronavirus, adenovirus, hantavirus in virus parainfluence ni konkretnih priporo\xc4\x8dil za protivirusna zdravila. Gripo A se lahko zdravi z rimantadinom ali amantadinom, gripo A ali B pa z oseltamivirom, zanamivirom ali peramivirom. Zdravila so najbolj u\xc4\x8dinkovita, \xc4\x8de se z njimi za\xc4\x8dne najkasneje v 48 urah po nastopu simptomov. Za \xc5\xa1tevilne seve H5N1 influence A, poznane tudi kot pti\xc4\x8dja influenca ali "pti\xc4\x8dja gripa", so ugotovili, da so odporni proti rimantadinu in amantadinu. Nekateri strokovnjaki uporabo antibiotikov pri virusni plju\xc4\x8dnici priporo\xc4\x8dajo, saj je zaplet z bakterijsko oku\xc5\xbebo nemogo\xc4\x8de izklju\xc4\x8diti. Britansko torakalno zdru\xc5\xbeenje priporo\xc4\x8da, da osebam z blago boleznijo antibiotikov ne daje. Uporaba kortikosteroidov je sporna.\n_START_SECTION_\nVdihavanje\n_START_PARAGRAPH_\nNa splo\xc5\xa1no se aspiracijski pnevmonitis obravnava konservativno z antibiotiki, indiciranimi samo za aspiracijsko plju\xc4\x8dnico. Izbira antibiotika je odvisna od ve\xc4\x8d dejavnikov, tako recimo od osumljenega povzro\xc4\x8ditelja in od tega, ali je do plju\xc4\x8dnice pri\xc5\xa1lo izven bolni\xc5\xa1nice ali v bolni\xc5\xa1ni\xc4\x8dnem okolju. Obi\xc4\x8dajne mo\xc5\xbenosti so med drugim klindamicin, kombinacija betalaktamskega antibiotika in metronidazola, ali aminoglikozid. Kortikosteroidi se v\xc4\x8dasih uporabljajo pri aspiracijski plju\xc4\x8dnici, vendar je malo dokazov za njihovo u\xc4\x8dinkovitost.\n_START_SECTION_\nNapoved\n_START_PARAGRAPH_\nZ zdravljenjem se bo ve\xc4\x8dina vrst bakterijske plju\xc4\x8dnice stabilizirala v 3-6 dneh. Pogosto traja nekaj tednov, da ve\xc4\x8dina simptomi izgine. Rentgenska slika se obi\xc4\x8dajno razjasni v \xc5\xa1tirih tednih in smrtnost je nizka (pod 1\xc2\xa0%). Pri starej\xc5\xa1ih osebah ali pri ljudeh z drugimi plju\xc4\x8dnimi problemi lahko okrevanje traja ve\xc4\x8d kot 12\xc2\xa0tednov. Pri osebah, ki potrebujejo hospitalizacijo, lahko umrljivost zna\xc5\xa1a do 10\xc2\xa0%, pri obolelih, ki zahtevajo intenzivno nego, pa lahko dose\xc5\xbee 30-50\xc2\xa0%. Plju\xc4\x8dnica je med bolni\xc5\xa1ni\xc4\x8dnimi oku\xc5\xbebami najpogostej\xc5\xa1i vzrok smrti. Pred pojavom antibiotikov je smrtnost pri v bolni\xc5\xa1nico sprejetih bolnikih tipi\xc4\x8dno zna\xc5\xa1ala 30\xc2\xa0%._NEWLINE_Zapleti se lahko pojavijo zlasti pri starej\xc5\xa1ih osebah in pri bolnikih z drugimi zdravstvenimi problemi. Pri tem gre lahko med drugim za empiem, plju\xc4\x8dni abces, bronhiolitis obliterans, sindrom akutne respiratorne stiske, sepso, in poslab\xc5\xa1anje drugih problemov z zdravjem.\n_START_SECTION_\nPlevralni izliv, empiem in ognojek\n_START_PARAGRAPH_\nPri plju\xc4\x8dnici lahko pride do zbiranja teko\xc4\x8dine v prostoru, ki obdaja plju\xc4\x8da. V\xc4\x8dasih lahko mikroorganizmi to teko\xc4\x8dino oku\xc5\xbeijo, ki povzro\xc4\x8di empiem. Da se empiem razlo\xc4\x8di od bolj obi\xc4\x8dajnega parapneumonskega izliva, se lahko vzorec teko\xc4\x8dine vzame z iglo (toracenteza), in pregleda. \xc4\x8ce se ugotovi, da gre za empiem, je potrebna popolna drena\xc5\xbea teko\xc4\x8dine, pogosto je za to potreben drena\xc5\xbeni kateter. V huj\xc5\xa1ih primerih empiema, je lahko potreben kirur\xc5\xa1ki poseg (lu\xc5\xa1\xc4\x8denje). \xc4\x8ce oku\xc5\xbeena teko\xc4\x8dina ne odteka, lahko oku\xc5\xbeba dalje vztraja, saj antibiotiki ne prodirajo dobro v plevralno votlino. \xc4\x8ce je teko\xc4\x8dina sterilna, je drena\xc5\xbea potrebna le, \xc4\x8de povzro\xc4\x8da simptome, ali \xc4\x8de vzrok ni jasen._NEWLINE_V redkih primerih, bodo bakterije v plju\xc4\x8dih ustvarile \xc5\xbeep oku\xc5\xbeene teko\xc4\x8dine, ki se imenuje plju\xc4\x8dni ognojek (absces). Plju\xc4\x8dni ognojki so obi\xc4\x8dajno na rentgenski sliki prsnega ko\xc5\xa1a vidni, vendar je za potrditev diagnoze pogosto potreben CT prsnega ko\xc5\xa1a. Ognojki se obi\xc4\x8dajno pojavijo pri aspiracijski plju\xc4\x8dnici, pogosto vsebujejo ve\xc4\x8d vrst bakterij. Dolgoro\xc4\x8dni antibiotiki so obi\xc4\x8dajno primerni za zdravljenje plju\xc4\x8dnega ognojka, ampak v\xc4\x8dasih mora ognojek izsu\xc5\xa1iti kirurg ali radiolog.\n_START_SECTION_\nOdpoved dihal in obto\xc4\x8dil\n_START_PARAGRAPH_\nPlju\xc4\x8dnica lahko spro\xc5\xbei sindrom akutne respiratorne stiske (ARDS), ki je posledica kombinacije oku\xc5\xbebe in vnetnega odziva, kar vodi lahko do odpovedi dihal. Plju\xc4\x8da se hitro napolnijo s teko\xc4\x8dino in otrdijo. Zaradi te otrdelosti in vzporednih resnih te\xc5\xbeav pri zajemanju kisika zaradi alveolarne teko\xc4\x8dine, je lahko da za pre\xc5\xbeivetje potrebno dalj\xc5\xa1e obdobje mehanskega ozra\xc4\x8devanja._NEWLINE_Sepsa je mo\xc5\xbeni zaplet pri plju\xc4\x8dnici, pojavlja pa se obi\xc4\x8dajno pri ljudeh z oslabljeno imunostjo ali hiposplenizmom. Najpogosteje vpleteni organizmi so Streptococcus pneumoniae, Haemophilus influenzae in Klebsiella pneumoniae. Premisliti je vredno tudi o drugih mo\xc5\xbenih vzrokih za simptome, kot je na primer lahko sr\xc4\x8dnomi\xc5\xa1i\xc4\x8dni infarkt ali plju\xc4\x8dna embolija.\n_START_SECTION_\nOtroci\n_START_PARAGRAPH_\nV letu 2008 je za plju\xc4\x8dnico zbolelo okoli 156 milijonov otrok (151 milijonov v dr\xc5\xbeavah v razvoju in 5 milijonov v razvitem svetu). V letu 2010 se je kon\xc4\x8dala v 1,3 milijonov primerov s smrtjo, to pomeni 18\xc2\xa0% vseh smrti pri otrocih pod pet let, od tega jih je bilo 95\xc2\xa0% v dr\xc5\xbeavah v razvoju.  Dr\xc5\xbeave z najve\xc4\x8djim bremenom bolezni so med drugimi Indija (43 milijonov), Kitajska (21 milijonov) in Pakistan (10 milijonov). Med otroci v dr\xc5\xbeavah z nizkimi dohodki predstavlja vodilni vzrok smrti. Mnoge od teh smrti prizadenejo novorojen\xc4\x8dke. Svetovna zdravstvena organizacija ocenjuje, da je plju\xc4\x8dnica vzrok za eno od treh smrti pri novorojen\xc4\x8dkih. Pribli\xc5\xbeno polovica teh smrti je mogo\xc4\x8de prepre\xc4\x8diti, ker gre za bakterijskega povzro\xc4\x8ditelja, proti kateremu je na voljo u\xc4\x8dinkovito cepivo. Leta 2011 je v ZDA plju\xc4\x8dnica bila najpogostej\xc5\xa1i razlog za sprejem v bolni\xc5\xa1nico po obisku na urgenci za dojen\xc4\x8dke in otroke.\n_START_SECTION_\nZgodovina\n_START_PARAGRAPH_\nPlju\xc4\x8dnica je bila pogosta bolezen v vsej \xc4\x8dlove\xc5\xa1ki zgodovini. Simptome je opisal \xc5\xbee Hipokrat (c. 460 BC \xe2\x80\x93 370 BC): "Peripnevmonia in plju\xc4\x8dna obolenja ka\xc5\xbeejo naslednje znake: \xc4\x8de je vro\xc4\x8dina akutna in \xc4\x8de obstaja bole\xc4\x8dina na eni od strani ali na obeh, in \xc4\x8de je prisoten izpljunek ali ka\xc5\xa1elj, in \xc4\x8de so izpljunki rumene ali modrikaste barve, in tenki ali penjeni ...ali kako druga\xc4\x8de neobi\xc4\x8dajen ... Ko je plju\xc4\x8dnica na vrhuncu, je primer brezupen, \xc4\x8de se mu ne s\xc4\x8disti, in slabo je, \xc4\x8de bolnik te\xc5\xbeko diha in ima vodo, ki je redka in ki zaudarja, in \xc4\x8de se poti okoli vratu in glave, kajti tak\xc5\xa1en pot je slab, ker je posledica du\xc5\xa1enja, hropenja in nasilja bolezni, ki prevladuje." Vendar pa Hipokrat je plju\xc4\x8dnico imel za bolezen ", ki so jo imenovala starodavna izobra\xc5\xbeena ljudstva." Poro\xc4\x8dal je tudi o rezultatih kirur\xc5\xa1ke drena\xc5\xbee empiemov. Maimonides (1135-1204 AD) je navedel naslednja opa\xc5\xbeanja: "Osnovni simptomi, ki se pojavljajo pri plju\xc4\x8dnici in ki nikoli ne manjkajo, so: akutna povi\xc5\xa1ana telesna temperatura, vztrajna plevriti\xc4\x8dna bole\xc4\x8dina na strani, kratki hitri vdihi, nazobljen pulz in ka\xc5\xa1elj. " Ta klini\xc4\x8dni opis precej spominja na navedbe v sodobnih u\xc4\x8dbenikih in ka\xc5\xbee raven medicinskega znanja vse od srednjega veka do 19. stoletja._NEWLINE_Edwin Klebs je leta 1875 kot prvi opazil bakterije v dihalnih poteh oseb, ki so umrle zaradi plju\xc4\x8dnice. Za\xc4\x8detno delo, ki je ugotovilo dva obi\xc4\x8dajna bakterijska povzro\xc4\x8ditelja, Streptococcus pneumoniae in Klebsiella pneumoniae, sta opravila Carl Friedl\xc3\xa4nder in Albert Fr\xc3\xa4nkel leta 1882 oziroma 1884. Friedlander je razvil Gram barvilo, to je temeljni laboratorijski test, ki se \xc5\xa1e danes uporablja za prepoznavo in razvrstitev bakterij. \xc4\x8clanek Christiana Grama iz leta 1884 opisuje postopek, ki je omogo\xc4\x8dil razlo\xc4\x8diti med dvema vrstama bakterij in pri tem dokazal, da plju\xc4\x8dnico lahko povzro\xc4\x8da ve\xc4\x8d mikroorganizmov._NEWLINE_Sir William Osler, znan kot "o\xc4\x8de moderne medicine," se je zavedal smrti in invalidnosti zaradi plju\xc4\x8dnice, in jo je leta 1918, ko je prehitela tuberkulozo kot enega od glavnih vzrokov smrti tistih dni, imenoval "oficirja med vojaki s koso". Ta izraz je bil prvi uporabil John Bunyan v zvezi s tuberkulozo. Osler je opisal plju\xc4\x8dnico tudi kot "prijatelja starih ljudi", saj je pogosto pomenila hitro in nebole\xc4\x8do smrt, namesto mnogih drugih, veliko po\xc4\x8dasnej\xc5\xa1ih in bolj bole\xc4\x8dih poti na oni svet._NEWLINE_\xc5\xa0tevilni novi razvoji so na za\xc4\x8detku 19. stoletja izbolj\xc5\xa1ali izid za bolnike s plju\xc4\x8dnico. Z odkritjem penicilina in drugih antibiotikov, s sodobnimi kirur\xc5\xa1kimi tehnikami in intenzivno nego je v 20. stoletju zaradi plju\xc4\x8dnice smrtnost v razvitem svetu strmo padla z za\xc4\x8detnih 30\xc2\xa0%. Leta 1988 se je za\xc4\x8delo s cepljenjem otrok proti Haemophilus influenzae tipa B, kar je povzro\xc4\x8dilo zelo hitro dramati\xc4\x8den upad v \xc5\xa1tevilu obolenj. S cepljenjem proti bakteriji Streptococcus pneumoniae se je pri odraslih za\xc4\x8delo leta 1977 in pri otrocih leta 2000, posledica je bil podoben upad v obolevnosti.\n_START_SECTION_\nOzave\xc5\xa1\xc4\x8denost\n_START_PARAGRAPH_\nZaradi velikega bremena, ki ga bolezen predstavlja za dr\xc5\xbeave v razvoju, in zaradi razmeroma nizke ozave\xc5\xa1\xc4\x8denosti o bolezni v razvitih dr\xc5\xbeavah, je svetovna zdravstvena skupnost razglasila 12. november za Svetovni dan plju\xc4\x8dnice, dan, ko se zavedni dr\xc5\xbeavljani in politi\xc4\x8dni delavci osredoto\xc4\x8dijo na korake proti bolezni.\n_START_SECTION_\nStro\xc5\xa1ki\n_START_PARAGRAPH_\nGlobalni ekonomski stro\xc5\xa1ki zunajbolni\xc5\xa1ni\xc4\x8dne plju\xc4\x8dnice po oceni zna\xc5\xa1ajo 17\xc2\xa0milijard dolarjev letno. Druge ocene so precej vi\xc5\xa1je. V letu 2012 so v ZDA skupni stro\xc5\xa1ki za zdravljenje plju\xc4\x8dnice po oceni zna\xc5\xa1ali 20 milijard dolarjev;  stro\xc5\xa1ki hospitalizacije na osebo (mediana) zna\xc5\xa1ajo ve\xc4\x8d kot 15.000 dolarjev. Po podatkih, ki so jih objavili centri za zdravstvene storitve, so v ZDA leta 2012 stro\xc5\xa1ki za stacionarno zdravljenje nezapletene plju\xc4\x8dnice zna\xc5\xa1ali povpre\xc4\x8dno 24.549, v skrajnih primerih pa tudi 124,000 dolarjev. Povpre\xc4\x8dni stro\xc5\xa1ek za posvet na urgenci je za plju\xc4\x8dnico zna\xc5\xa1al 943, za zdravila 66 dolarjev. Skupni letni stro\xc5\xa1ki za zdravljenje plju\xc4\x8dnice v Evropi so po ocenah zna\xc5\xa1ali 10 milijard \xe2\x82\xac.'